HR Službeni list Europske unije C 25/18

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 25/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„ARROZ CAROLINO DO BAIXO MONDEGO”

EU br.: PT-PGI-0005-0966-21.2.2012.

ZOI ( ) ZOZP ( X )

1. Naziv

„Arroz Carolino do Baixo Mondego”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Arroz Carolino do Baixo Mondego” znači oljušteno zrno različitih sorti (npr. Ariete, Eurosis, Augusto, Vasco i Luna) podvrste Japonica vrste Oryza sativa L. koje zbog uzgoja u regiji Baixo Mondego nakon ljuštenja i mljevenja ima udio vlage 13 % ili manji te sljedeća svojstva:

Raznolikost svojstava sirovog, mljevenog zrna

Na temelju biometrijskih svojstava „Arroz Carolino do Baixo Mondego” svrstava se u kategoriju riže dugog zrna, tip A. Zrno je bijele boje i staklasto kristalnog izgleda.

Raznolikost svojstava sirovog, mljevenog zrna

Parametri Najniže vrijednosti Najviše vrijednosti Vidljiva amiloza (% suhe tvari) 17,5 22,5 Bjelančevine (% suhe tvari) 6,1 7,2 Mast (% suhe tvari) 0,54 0,95 Ukupni pepeo (% suhe tvari) 0,30 0,45

Fizička svojstva

Parametri Najniže vrijednosti Najviše vrijednosti Cijela zrna (%) 60 68

Reološka svojstva

Parametri Najniže vrijednosti Najviše vrijednosti Viskoznost (cP) 2 900 3 700 Retrogradacija (cP) 50 500

Svojstva pri kuhanju

Parametri Najniže vrijednosti Najviše vrijednosti Čvrstoća* (Kg/cm2) 0,9 1,2 Vrijeme kuhanja (minute) 10 12 Količina apsorbirane vode (%) 13 20 Povećanje obujma (br. puta) 2,09 2,49 Raspadanje (%) 1 2

3.3. Hrana za životinje (samo za proizvode životinjskog podrijetla)

—

3.4. Posebni proizvodni postupci koji se moraju provesti na određenom zemljopisnom području

Sorta „Arroz Carolino do Baixo Mondego” proizvodi se od sadnje do berbe na zemljopisnom području određenom i opisanom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Posebno označivanje mora obuhvaćati sljedeće:

naziv i certifikacijsku oznaku inspekcijskog i certifikacijskog tijela te serijski broj;

logotip sorte „Arroz Carolino do Baixo Mondego” kako je prikazan u nastavku:

4. Sažeta definicija zemljopisnog područja

Zemljopisno područje proizvodnje sorte „Arroz Carolino do Baixo Mondego” obuhvaća sljedeće župe: Ançã u općini Cantanhede; Ameal, Antuzede, Arzila, Ribeira de Frades, São João do Campo, S. Martinho do Bispo i Taveiro u općini Coimbra; Anobra u općini Condeixa-a-Nova; Alqueidão, Lavos, Paião, Borda do Campo, Maiorca, Ferreira-a-Nova, Santana i Vila Verde u općini Figueira da Foz; Tentúgal, Meãs do Campo, Carapinheira, Montemor-o-Velho, Gatões, Abrunheira, Liceia, Verride, Ereira, Vila Nova da Barca, Pereira i Santo Varão u općini Montemor-o-Velho; Louriçal u općini Pombal; Alfarelos, Brunhós, Gesteira, Granja do Ulmeiro, Samuel, Soure, Vila Nova de Anços i Vinha da Rainha u općini Soure.

5. Povezanost sa zemljopisnim područjem

Posebnosti zemljopisnog područja

Zbog svojeg zemljopisnog položaja regija Baixo Mondego klimatski se razlikuje od svih drugih regija u kojima se proizvodi riža, posebno od dolina rijeka Sado i Tagus. U cjelokupnom ciklusu uzgoja riže, a posebno u fazi od formiranja do dozrijevanja odnosno berbe zrnja, regija Baixo Mondego razlikuje se od ostalih regija u sljedećim aspektima: 1. kraća izloženost dnevnoj svjetlosti (1 627 sati svjetlosti u cjelokupnom ciklusu uzgoja, od kojih je oko 500 sati u razdoblju od formiranja do dozrijevanja zrna); 2. blaže prosječne temperature, manje oscilacije u temperaturi i visoka relativna vlažnost zraka; 3. manje ukupno sunčevo zračenje (oko 29 Kcal/cm2 tijekom kolovoza i rujna).

Posebnosti proizvoda

Niske temperature i slaba osunčanost tijekom razdoblja prije berbe ili dozrijevanja biljke posebna su agrookolišna obilježja koja pridonose sporom dozrijevanju riže te njezinu drukčijem kemijskom sastavu.

Sorta „Arroz Carolino do Baixo Mondego” posebna je zbog sporog i posebnog dozrijevanja uzrokovanog znatno manjim ukupnim sunčevim zračenjem u toj fazi, zbog čega je postupak dozrijevanja duži, ali ujednačeniji.

Sorta „Arroz Carolino do Baixo Mondego” svrstana je u tip A riže dugog zrna koju karakteriziraju ujednačena biometrijska svojstva i boja, prosječna razina amiloze (17,5 % do 22,5 % suhe tvari), kratko vrijeme kuhanja (10–12 minuta), prosječna tekstura (0,9–1,2 kg/cm2) i stabilnost pri retrogradaciji.

Analizom podataka za iste sorte otkriveno je da je razina amiloze u uzorcima prikupljenima na zemljopisnom području Baixo Mondego 2 % viša te da su viskoznost i svojstva okusa (aroma i okus) čimbenici koji tu rižu razlikuju od riže koja se proizvodi u drugim regijama. Vrlo je čistog sastava i ujednačene boje.

Ta posebna obilježja povezana s uzgojem riže u regiji Baixo Mondego rezultat su prethodno spomenutih agrookolišnih čimbenika koji uzrokuju sporo dozrijevanje zrna na poljima riže, što sorti „Arroz Carolino do Baixo Mondego” daje njezina kulinarska obilježja.

Organoleptičkim ocjenjivanjem riže „Arroz Carolino do Baixo Mondego” skuhane u vodi koje je obavio panel ocjenjivača utvrđeno je da je riječ o rahloj, kremastoj riži mekog zrna, karakteristične glatke i uljaste površine koja je izraženija nego u običnoj riži „Carolino”.

Uzročna povezanost zemljopisnog područja i kvalitete ili svojstava proizvoda (za ZOI) odnosno određene kvalitete, ugleda ili drugih svojstava proizvoda (za ZOZP)

Obilježja klime regije Baixo Mondego zaslužna su za sporije formiranje i dozrijevanje sorte „Arroz Carolino do Baixo Mondego”, što potiče fiziološke mehanizme koji utječu na kvalitetu riže i to:

— pretežno viša razina amiloze,

— viši postotak cijelog zrna zbog rjeđeg pucanja krajem vegetacijskog ciklusa ili tijekom faze dozrijevanja zrna.

Upućivanje na objavu specifikacije

(drugi podstavak članka 6. stavka 1. ove Uredbe)

http://www.dgadr.mamaot.pt/images/docs/val/dop_igp_etg/Valor/CE_Arroz_Carolino_B.Mondego.pdf

(1) SL L 343, 14.12.2012., str. 1.